CELEX: 32021Q0618(01)
Language: lv
Date: 2021-01-15 00:00:00
Title: Eiropas Atomenerģijas kopienas Apgādes aģentūras lēmums, ar ko pieņem Aģentūras noteikumus, ar kuriem nosaka to, kā rūdu, izejmateriālu un īpašo skaldmateriālu pieprasījums jāsamēro ar piedāvājumu, un atceļ Eiropas Atomenerģijas kopienas Apgādes aģentūras 1960. gada 5. maija noteikumus, kuri grozīti ar 1975. gada 15. jūlija regulu

18.6.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 218/56
               
            
         Eiropas Atomenerģijas kopienas Apgādes aģentūras lēmums, ar ko pieņem Aģentūras noteikumus, ar kuriem nosaka to, kā rūdu, izejmateriālu un īpašo skaldmateriālu pieprasījums jāsamēro ar piedāvājumu, un atceļ Eiropas Atomenerģijas kopienas Apgādes aģentūras 1960. gada 5. maija noteikumus, kuri grozīti ar 1975. gada 15. jūlija regulu
         APGĀDES AĢENTŪRA,
         ņemot vērā Eiropas Atomenerģijas kopienas dibināšanas līgumu un jo īpaši tā 2. panta d) punktu, 52. un 55. pantu un 60. panta sesto daļu,
         ņemot vērā Euratom Apgādes aģentūras statūtus, kas noteikti ar Padomes 2008. gada 12. februāra Lēmumu 2008/114/EK, Euratom (1), un jo īpaši to 13. panta 3. punkta a) apakšpunktu,
         ņemot vērā Komisijas Regulu (Euratom) Nr. 66/2006 (2006. gada 16. janvāris), ar ko mazu daudzumu rūdu, izejmateriālu un īpašo skaldmateriālu pārvešanu atbrīvo no to noteikumu piemērošanas, kuri paredzēti nodaļā par piegādēm (2),
         ņemot vērā atzinumu par ierosinātajiem jaunajiem noteikumiem, kuru Aģentūras Padomdevēja komiteja, ar ko veikta pienācīga apspriešanās un kas tika pienācīgi sasaukta, sniedza 2016. gada 13. maijā,
         tā kā:
         
                     (1)
                  
                  
                     Eiropas Atomenerģijas kopiena saskaņā ar tās dibināšanas līguma (“Līgums”) 2. pantu nodrošina, ka rūdu un kodoldegvielu piegādes visiem lietotājiem Kopienā ir regulāras un taisnīgas, šādā nolūkā izmantojot kopēju piegādes politiku, kuras pamatā ir princips, kas paredz vienlīdzīgu piekļuvi piegādes avotiem.
                  
               
                     (2)
                  
                  
                     Kopējās piegādes politikas interesēs ar Līguma 6. nodaļu tika izveidota Apgādes aģentūra (“Aģentūra” jeb “Euratom Apgādes aģentūra”).
                  
               
                     (3)
                  
                  
                     Energoapgādes drošība, kas ir Aģentūras galvenais mērķis, saskaņā ar Līguma par Eiropas Savienības darbību 194. pantu ir viens no galvenajiem Savienības enerģētikas politikas mērķiem. Tas ir atkārtoti apstiprināts 2014. gadā pieņemtajā un Padomes apstiprinātajā Komisijas paziņojumā par Eiropas enerģētiskās drošības stratēģiju (3).
                  
               
                     (4)
                  
                  
                     Saskaņā ar Līguma 60. panta sesto daļu Aģentūras noteikumos, kas jāapstiprina Komisijai, nosaka to, kā pieprasījums jāsamēro ar piedāvājumu.
                  
               
                     (5)
                  
                  
                     Spēkā esošie Aģentūras noteikumi tika pieņemti 1960. gadā (4) un daļēji grozīti 1975. gadā (5).
                  
               
                     (6)
                  
                  
                     Kopš 20. gadsimta septiņdesmitajiem gadiem jaunu kodoldegvielas cikla tehnoloģiju un produktu izstrāde, kā arī jaunu dalībnieku (jo īpaši starpnieku) ienākšana tirgū un jaunas tirdzniecības prakses veidošanās ir būtiski ietekmējusi Aģentūras lomu kodolmateriālu piegādes drošībā. Vienlaikus tirgū ir ievērojami palielinājies dalībnieku skaits.
                  
               
                     (7)
                  
                  
                     Aģentūras statūti, kas noteikti 2008. gadā, pastiprināja tās lomu tirgus uzraudzībā un attiecīgas pieredzes, informācijas un konsultāciju sniegšanā Kopienai, tāpēc Aģentūrai ir vēl vairāk nepieciešamas pilnīgas jaunākās zināšanas par kodolmateriālu un pakalpojumu tirgu, tostarp par pasaules tirgū valdošajām tendencēm.
                  
               
                     (8)
                  
                  
                     Ņemot vērā iepriekš minētās norises, Aģentūras 1960./1975. gada noteikumi vairs neļauj Euratom Apgādes aģentūrai reaģēt uz norisēm kodolmateriālu un pakalpojumu tirgū un var apdraudēt Aģentūras spēju veikt savu uzdevumu.
                  
               
                     (9)
                  
                  
                     Tie ir jāpielāgo, lai uzlabotu juridisko noteiktību nozarei, dalībvalstīm un Eiropas Komisijai un lai Aģentūrai dotu iespēju nodrošināt atbilstīgu datu vākšanu tās tirgus novērošanas centra vajadzībām.
                  
               
                     (10)
                  
                  
                     Saskaņā ar Līguma 55. pantu Aģentūrai ir tiesības saņemt visu informāciju, kas vajadzīga, lai tā varētu īstenot savas izvēles tiesības un savas ekskluzīvās tiesības slēgt piegādes līgumus.
                  
               
                     (11)
                  
                  
                     Aģentūra savu uzdevumu izpildē rīkojas saskaņā ar diskriminācijas aizlieguma principu un principu, kas paredz vienlīdzīgu piekļuvi piegādes avotiem.
                  
               
                     (12)
                  
                  
                     Pieprasījuma un piedāvājuma samērošanas procedūras jānosaka tā, lai būtu iespējams apmierināt vajadzības dažādās piegādes situācijās.
                  
               
                     (13)
                  
                  
                     Ja tiek nodrošināta regulāra kodolmateriālu piegāde Kopienas lietotājiem, ir lietderīgi saglabāt tiešus līgumus starp lietotājiem, ražotājiem un starpniekiem.
                  
               
                     (14)
                  
                  
                     Ņemot vērā iepriekš minēto, Aģentūra uzņēmās iniciatīvu sadarbībā ar ieinteresētajām personām atjaunināt savus noteikumus. Aģentūras Padomdevēja komiteja, kas 2016. gada 13. maijā tika pienācīgi sasaukta un ar ko veikta pienācīga apspriešanās, sniedza labvēlīgu atzinumu par jaunajiem noteikumiem.
                  
               
                     (15)
                  
                  
                     Saskaņā ar Aģentūras statūtiem tās noteikumus pieņem ar Aģentūras ģenerāldirektora lēmumu, kam vajadzīgs Komisijas apstiprinājums.
                  
               
                     (16)
                  
                  
                     Skaidrības labad Aģentūras pašreizējie noteikumi būtu jāatceļ tad, kad stājas spēkā jaunie noteikumi.
                  
               
                     (17)
                  
                  
                     Tādēļ ir lietderīgi pieņemt šim lēmumam pievienotos noteikumus un tad, kad tie stājas spēkā, atcelt pašreiz spēkā esošos Aģentūras noteikumus,
                  
               IR PIEŅĒMUSI ŠO LĒMUMU.
         
            1. pants
            Ar šo pieņem šā lēmuma pielikumā pievienotos Noteikumus, kuri piemērojami Eiropas Atomenerģijas kopienas Apgādes aģentūrai un ar kuriem nosaka to, kā rūdu, izejmateriālu un īpašo skaldmateriālu pieprasījums jāsamēro ar piedāvājumu.
         
         
            2. pants
            Tad, kad stājas spēkā jaunie noteikumi, atceļ pašreiz spēkā esošos Noteikumus Eiropas Atomenerģijas kopienas Sagādes aģentūrai, ar ko noteic, kā pieprasījums jāsamēro ar rūdas, izejmateriālu un īpašo skaldmateriālu piedāvājumu (6).
         
         
            3. pants
            Šis lēmums stājas spēkā 2021. gada 1. jūlijā, ar noteikumu, ka to apstiprinājusi Eiropas Komisija. To publicē Eiropas Savienības Oficiālajā Vēstnesī kopā ar Komisijas lēmumu par tā apstiprināšanu.
         
         
            Luksemburgā, 2021. gada 15. janvārī
            
               
                  Euratom Apgādes aģentūras vārdā –
               
               
                  ģenerāldirektore
               
               Agnieszka Ewa KAŹMIERCZAK
            
         
         
            (1)  OV L 41, 15.2.2008., 15. lpp.
         
         
            (2)  OV L 11, 17.1.2006., 6. lpp.
         
         
            (3)  COM(2014) 330 final.
         
            (4)  Eiropas Atomenerģijas Kopienas Komisijas Lēmums, ar ko nosaka datumu, kurā Eiropas Atomenerģijas Kopienas sagādes aģentūra uzņemas savus pienākumus, un ar ko apstiprina aģentūras 1960. gada 5. maija noteikumus, kas paredz veidu, kādā pieprasījumu līdzsvaro ar rūdas, izejmateriālu un speciālo skaldmateriālu piedāvājumu (OV 32, 11.5.1960., 776. lpp.) (Īpašais izdevums latviešu valodā: 12. nodaļa, sējums 001, 18. lpp.).
         
            (5)  OV L 193, 25.7.1975., 37. lpp. (Īpašais izdevums latviešu valodā: 12. nodaļa, sējums 001, 40. lpp.).
         
            (6)  OV 32, 11.5.1960., 777. lpp., ar grozījumiem (OV L 193, 25.7.1975., 37. lpp.) un labojumiem (konsolidēts kļūdu labojumu teksts attiecībā uz instrumentiem, publicēts Īpašajā izdevumā: 12. nodaļa, sējums 001, 19. lpp.).